C 401/10

Uverejnenie žiadosti o zmenu špecifikácie výrobku v súvislosti s názvom v sektore vinohradníctva a vinárstva v zmysle článku 105 nariadenia Európskeho parlamentu a Rady (EÚ) č. 1308/2013

(2022/C 401/08)

Týmto uverejnením sa poskytuje právo vzniesť námietku proti žiadosti podľa článku 98 nariadenia Európskeho parlamentu a Rady (EÚ) č. 1308/2013 (1) do dvoch mesiacov od dátumu tohto uverejnenia.

ŽIADOSŤ O ZMENU ŠPECIFIKÁCIE VÝROBKU

„Pannon“

PDO-HU-A1380-AM03

Dátum žiadosti: 25.1.2018

1. Pravidlá vzťahujúce sa na zmenu

Článok 105 nariadenia (EÚ) č. 1308/2013 – podstatná zmena

2. Opis a dôvody zmeny

2.1. Pridanie kategórie sýtených perlivých vín

Vinári začali vyrábať sýtené perlivé vína v reakcii na meniace sa požiadavky trhu. Vývoj dostupných technológií umožnil dosahovať čoraz lepšiu kvalitu, čo viedlo k zvýšeniu dopytu a výroby. Znamenité vína s CHOP „Pannon“ možno použiť aj na výrobu homogénnych výrobkov vysokej kvality, ktoré sú v súlade so špecifikáciou.

Položky, ktorých sa zmena týka:

Kategórie vinohradníckych/vinárskych výrobkov

Opis vín

Maximálne výnosy

Hlavné muštové odrody

Súvislosť so zemepisnou oblasťou

Iné základné požiadavky

2.2. Pridanie kategórie šumivých vín

Dopyt na trhu v kombinácii s podnikateľským duchom vinárov podnietili výrobu rôznych šumivých vín. Základné vína pre šumivé víno sa v danej vinohradníckej oblasti vyrábajú už dlho. Rodinné vinárske podniky založené v tejto oblasti rozšírili svoj sortiment o vlastné šumivé vína. Z muštových odrôd uvedených v špecifikácii výrobku v prípade vína s CHOP „Pannon“ sa vyrábajú mimoriadne kvalitné šumivé vína, čo umožňuje dosahovať jednotnú a vyššiu kvalitu.

Položky, ktorých sa zmena týka:

Kategórie vinohradníckych/vinárskych výrobkov

Opis vín

Maximálne výnosy

Hlavné muštové odrody

Súvislosť so zemepisnou oblasťou

Iné základné požiadavky

2.3. Nové povolené odrody: Ezerfürtű, Furmint, Kadarka (biele), Pinot Noir (biele), Rizlingszilváni, Zöld szagos, Zöld szilváni a Alibernet

Štruktúra spotreby vína sa neustále mení a výrobcovia sa jej snažia prispôsobiť. Podiel bielych a aromatických odrôd vo vymedzenej oblasti sa zvyšuje. Niektoré z odrôd, ktorých sa žiadosť týka, sa už dlho používajú na výrobu vína spoľahlivej kvality, zatiaľ čo iné odrody pochádzajú zo skúšobnej výsadby.

Položky, ktorých sa zmena týka:

Hlavné muštové odrody

2.4. Zmena obcí mimo vymedzenej oblasti výroby: pridanie obce Varsád

Závod na výrobu vína v obci Varsád spracúva hrozno pochádzajúce z oblasti vymedzenej v prípade CHOP „Pannon“. Kvalita vinárskych výrobkov vyrábaných z tohto hrozna spĺňa požiadavky tejto špecifikácie výrobku. (Obec Dég už bola zapísaná v rámci prvej žiadosti ako obec mimo vymedzenej oblasti výroby.)

Položky, ktorých sa zmena týka:

Iné základné požiadavky

2.5. Pridanie obcí Cikó, Fürged, Magyarszék, Németkér, Pálfa, Pári a Somberek do vymedzenej oblasti výroby

Tieto obce patria do tej istej administratívne jednotky na účely článku 5 ods. 1 písm. b) nariadenia (EÚ) 2019/33 (2) ako vymedzená oblasť výroby. Sú neoddeliteľnou súčasťou zemepisnej oblasti vzhľadom na ich pôdne vlastnosti a lokalitu.

Položky, ktorých sa zmena týka:

Vymedzená zemepisná oblasť

2.6. Vypustenie obcí Aba a Seregélyes z vymedzenej oblasti výroby

Tieto obce boli vyňaté z verejnej správy vymedzenej oblasti a sú súčasťou inej vinohradníckej oblasti. Vzhľadom na ich pôdne vlastnosti a lokalitu nie sú súčasťou danej zemepisnej oblasti, a preto by sa mali vypustiť zo zoznamu obcí vo vymedzenej oblasti výroby.

Položky, ktorých sa zmena týka:

Vymedzená zemepisná oblasť

JEDNOTNÝ DOKUMENT

1. Názov výrobku

Pannon

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Šumivé víno

9. Sýtené perlivé víno

4. Opis vína (vín)

4.1. Biele víno

STRUČNÝ SLOVNÝ OPIS

Víno má zelenkavobielu až žltozelenú alebo zlatú farbu. Vôňa sa vyznačuje diskrétne jemnými až veľmi intenzívnymi arómami voňavých odrôd. Môžu sa objaviť tóny jablka a citrusového ovocia, či dokonca nádych kvetov. Biele vína s CHOP „Pannon“ sú charakteristické komplexnou strednou kyslosťou. Pre všetky vína vyrábané v tejto oblasti je typická ovocná a harmonická chuť.

* Chýbajúce analytické údaje spĺňajú limity stanovené v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 9 Minimálna celková kyslosť 4,5 g/l, vyjadrená ako kyselina vínna Maximálny obsah prchavých kyselín (v miliekvivalentoch na liter) 18 Maximálny celkový obsah oxidu siričitého (v miligramoch na liter) 200

4.2. Ružové víno

STRUČNÝ SLOVNÝ OPIS

Víno má farbu cibuľových šupiek až pivoniek alebo jahodovú farbu. Jeho vôňa závisí od použitej odrody a vonia najmä po malinách, jahodách a černiciach. Víno sa vyznačuje sviežou kyslosťou so strednou intenzitou a ľahkým alebo stredným plným telom. Arómy, ktorými sa vyznačuje vôňa, sú prítomné aj v chuti vína.

* Chýbajúce analytické údaje spĺňajú limity stanovené v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 9 Minimálna celková kyslosť 4,5 g/l, vyjadrená ako kyselina vínna Maximálny obsah prchavých kyselín (v miliekvivalentoch na liter) 18 Maximálny celkový obsah oxidu siričitého (v miligramoch na liter) 200

4.3. Červené víno

STRUČNÝ SLOVNÝ OPIS

Víno má červenú až rubínovú, prípadne purpurovočervenú alebo tmavočervenú farbu. Víno má charakteristickú vôňu ovocia, najmä červeného bobuľového ovocia, konkrétne jahôd, sliviek a čerešní. Vôňu môžu dopĺňať aj korenisté tóny z vyzrievania v sudoch. Víno má stredne plné až plné telo s typickou strednou kyslosťou a stredne vysokou tanínovou štruktúrou.

* Chýbajúce analytické údaje spĺňajú limity stanovené v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 9 Minimálna celková kyslosť 4,5 g/l, vyjadrená ako kyselina vínna Maximálny obsah prchavých kyselín (v miliekvivalentoch na liter) 20 Maximálny celkový obsah oxidu siričitého (v miligramoch na liter) 150

4.4. Biele šumivé víno

STRUČNÝ SLOVNÝ OPIS

Víno môže mať svetložltú až zlatožltú farbu. Jeho vôňu a chuť určujú primárne ovocné arómy typické pre použité odrody, konkrétne arómy citrusového ovocia a zelených jabĺk, ktoré dopĺňa sekundárna vôňa a aromatické látky rozvíjajúce sa počas vyzrievania, ako sú vôňa a aróma sušienok a briošiek. Jemné šumenie spôsobené kyselinou uhličitou vznikajúcou pri druhotnom alkoholovom kvasení je prítomné počas celej konzumácie vína.

* Chýbajúce analytické údaje spĺňajú limity stanovené v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 9 Minimálna celková kyslosť 4 g/l, vyjadrená ako kyselina vínna Maximálny obsah prchavých kyselín (v miliekvivalentoch na liter) 18 Maximálny celkový obsah oxidu siričitého (v miligramoch na liter)

4.5. Ružové šumivé víno

STRUČNÝ SLOVNÝ OPIS

Víno môže mať jemnú farbu cibuľových šupiek až svetločervenú farbu. Jeho chuť a vôňu určujú jemné ovocné arómy jahôd a malín, prípadne korenisté aromatické látky, ktoré sú typické pre použité odrody, a dotvára ich sekundárna vôňa a aromatické látky rozvíjajúce sa počas vyzrievania, ako sú vôňa a aróma sušienok a briošiek, sprevádzané príjemnou a vyváženou kyslosťou.

* Chýbajúce analytické údaje spĺňajú limity stanovené v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 9 Minimálna celková kyslosť 4 g/l, vyjadrená ako kyselina vínna Maximálny obsah prchavých kyselín (v miliekvivalentoch na liter) 18 Maximálny celkový obsah oxidu siričitého (v miligramoch na liter)

4.6. Červené šumivé víno

STRUČNÝ SLOVNÝ OPIS

Víno môže mať rubínovú až tmavočervenú farbu. Jeho vôňu a chuť určujú primárne ovocné arómy typické pre použité odrody (najmä aróma čerešní a ríbezlí), ktoré dotvára sekundárna vôňa a aromatické látky rozvíjajúce sa počas vyzrievania, ako sú vôňa a aróma sušienok a briošiek.

* Chýbajúce analytické údaje spĺňajú limity stanovené v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 9 Minimálna celková kyslosť 4 g/l, vyjadrená ako kyselina vínna Maximálny obsah prchavých kyselín (v miliekvivalentoch na liter) 18 Maximálny celkový obsah oxidu siričitého (v miligramoch na liter)

4.7. Biele sýtené perlivé víno

STRUČNÝ SLOVNÝ OPIS

Víno môže mať zelenkavobielu až zlatožltú farbu, pričom vždy je prítomná svieža ovocná vôňa citrusového ovocia a zelených jabĺk s elegantnou a sviežou kyslosťou. V chuti ani vôni nie sú prítomné žiadne tóny spôsobené vyzrievaním v drevených sudoch.

* Chýbajúce analytické údaje spĺňajú limity stanovené v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 9 Minimálna celková kyslosť 4 g/l, vyjadrená ako kyselina vínna Maximálny obsah prchavých kyselín (v miliekvivalentoch na liter) 18 Maximálny celkový obsah oxidu siričitého (v miligramoch na liter)

4.8. Ružové sýtené perlivé víno

STRUČNÝ SLOVNÝ OPIS

Víno môže mať jemnú farbu cibuľových šupiek až bledočervenú farbu a ovocný (najmä po jahodách, malinách a černiciach) a výrazne svieži charakter.

* Chýbajúce analytické údaje spĺňajú limity stanovené v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 9 Minimálna celková kyslosť 4 g/l, vyjadrená ako kyselina vínna Maximálny obsah prchavých kyselín (v miliekvivalentoch na liter) 18 Maximálny celkový obsah oxidu siričitého (v miligramoch na liter)

4.9. Červené sýtené perlivé víno

STRUČNÝ SLOVNÝ OPIS

Víno môže mať červenú až rubínovú alebo purporovočervenú farbu, prípadne tmavočervenú farbu. Má charakteristickú ovocnú chuť a vonia po červenom bobuľovom ovocí, konkrétne po jahodách, slivkách a čerešniach.

* Chýbajúce analytické údaje spĺňajú limity stanovené v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 9 Minimálna celková kyslosť 4 g/l, vyjadrená ako kyselina vínna Maximálny obsah prchavých kyselín (v miliekvivalentoch na liter) 18 Maximálny celkový obsah oxidu siričitého (v miligramoch na liter)

5. Vinárske výrobné postupy

a) Osobitné enologické postupy

Pravidlá pestovania viniča

Systém vedenia viniča

Vedenie viniča a hustota výsadby:

V prípade vinohradov vysadených do 31. júla 2009 sa vinárske výrobky s chráneným označením pôvodu „Pannon“ môžu do vinárskeho roku 2035/2036 vyrábať z hrozna z akéhokoľvek vinohradu s už povoleným spôsobom vedenia viniča a hustotou výsadby.

Pravidlá týkajúce sa novej výsadby

V prípade vinohradov vysadených po 1. auguste 2009:

— minimálna hustota výsadby je 3 300 krov na hektár,

— vzdialenosť medzi radmi nesmie byť menšia ako 2 metre ani väčšia ako 3,5 metra,

— vzdialenosť medzi krami nesmie byť menšia ako 0,6 metra ani väčšia ako 1,2 metra,

— môže sa použiť akýkoľvek spôsob vedenia viniča s výnimkou jednoduchého závesu.

Relevantné obmedzenie týkajúce sa výroby vín

ŽIADNE

b) Maximálne výnosy

Všetky vinárske výrobky

100 hl/ha

Všetky vinárske výrobky

14 000 kg hrozna na hektár

6. Vymedzená zemepisná oblasť

Územia týchto obcí, ktoré sú podľa vinohradníckeho katastra klasifikované ako vinohradnícke pozemky triedy I a II: Helesfa, Kispeterd, Mozsgó, Nagypeterd, Nyugotszenterzsébet, Szigetvár, Boda, Cserkút, Hosszúhetény, Ivánbattyán, Keszü, Kiskassa, Kővágószőlős, Kővágótöttös, Mecseknádasd, Pécs, Pécsvárad, Szemely, Kisjakabfalva, Babarc, Bár, Bóly, Dunaszekcső, Hásságy, Lánycsók, Magyarszék, Máriakéménd, Mohács, Monyoród, Nagynyárád, Olasz, Szajk, Szederkény, Somberek a Versend;

Alsónána, Alsónyék, Báta, Bátaszék, Decs, Harc, Kakasd, Kéty, Medina, Őcsény, Sióagárd, Szálka, Szekszárd, Várdomb a Zomba;

Aparhant, Bátaapáti, Bikács, Bonyhád, Bonyhádvarasd, Bölcske, Cikó, Dunaföldvár, Dunaszentgyörgy, Dúzs, Fácánkert, Felsőnyék, Fürged, Grábóc, Gyönk, Györe, Györköny, Hidas, Hőgyész, Igar, Iregszemcse, Izmény, Kisdorog, Kismányok, Kisszékely, Kisvejke, Kölesd, Lengyel, Lajoskomárom, Madocsa, Magyarkeszi, Mezőkomárom, Mórágy, Mőcsény, Mucsfa, Mucsi, Nagydorog, Nagyszékely, Nagymányok, Nagyszokoly, Németkér, Ozora, Paks, Pálfa, Pári, Pincehely, Regöly, Sárszentlőrinc, Simontornya, Szabadhidvég, Tamási, Tengelic, Tevel, Tolna, Tolnanémedi, Váralja a Závod;

Bisse, Csarnóta, Diósviszló, Harkány, Hegyszentmárton, Kistótfalu, Márfa, Nagytótfalu, Siklós, Szava, Túrony, Vokány, Kisharsány, Nagyharsány, Palkonya, Villány a Villánykövesd.

7. Hlavné muštové odrody

alibernet

blauburger

blauer frühburgunder

bíbor kadarka

cabernet franc – cabernet

cabernet sauvignon

chardonnay – kereklevelű

cirfandli – piros cirfandli

cot – malbec

csabagyöngye – pearl of csaba

cserszegi fűszeres

csomorika – csomor

domina

ezerfürtű

furmint – furmint bianco

hamburgi muskotály – muscat de hamburg

hárslevelű – garszleveljü

irsai olivér – irsai

juhfark – fehérboros

kadarka – fekete budai

karát

királyleányka – little princess

kékfrankos – moravka

kékoportó – blauer portugieser

leányka – leányszőlő

menoire

merlot

mészikadar

nektár

olasz rizling – olaszrizling

ottonel muskotály – muscat ottonel

pinot blanc – fehér burgundi

pinot noir – kék burgundi

rajnai rizling – rhine riesling

rizlingszilváni – müller thurgau

rubintos

sagrantino

sauvignon – sauvignon blanc

syrah – shiraz

szürkebarát – pinot gris

sárga muskotály – muscat lunel

tannat

tramini – traminer

turán

viognier

zefír

zengő

zenit

zweigelt – blauer zweigeltrebe

zöld szagos – decsi szagos

zöld szilváni – grüner sylvaner

zöld veltelíni – zöldveltelíni

8. Opis súvislostí

8.1. Prírodné faktory

Vinohradnícky región „Pannon“ tvoria štyri vinohradnícke oblasti nachádzajúce sa v kopcovitej oblasti ohraničenej riekou Dunaj, riekou Dráva a jazerom Balaton a na južných svahoch pohorí Villány a Mecsek, ktoré sú medzi nimi. Ide o vinohradnícke oblasti Pécs, Villány, Szekszárd a Tolna.

Podložie kopcov Tolna a Baranya je tvorené ílovitou a piesčitou sedimentárnou pôdou pokrytou sprašou a hlinou. Vápencové ostrovčeky pohorí Villány a Mecsek sú na mnohých miestach pokryté sprašou a hlinitými pôdami.

Pôda vo vinohradníckom regióne „Pannon“ je veľmi vhodná na pestovanie viniča.

Podnebie je kontinentálne a od juhu významne ovplyvnené Stredozemným morom.

Priemerná ročná teplota dosahuje 10 až 12 oC. Priemerný počet hodín slnečného svitu presahuje 2 000 hodín ročne. Až na niekoľko výnimiek je úhrn zrážok približne 600 mm.

Podnebie a počasie v tomto regióne je mimoriadne vhodné na pestovanie bieleho aj modrého hrozna.

8.2. Víno: Ľudské faktory

Táto oblasť je jednou z najstarších vinohradníckych oblastí v Maďarsku. Vinohradníctvo do Maďarska, t. j. Panónie, priniesli najprv Kelti a po nich Rimania. Význam vinohradníctva v tomto regióne potvrdzujú aj nálezy artefaktov.

V tomto počiatočnom období sa ľudia žijúci v tomto regióne riadili prírodnými podmienkami, ktoré poskytovali vynikajúci základ pre vinohradníctvo a výrobu vín. O vínach vyrábaných v tomto regióne existuje niekoľko písomných záznamov, ktoré sa datujú až do skorého stredoveku. Dobre obhospodarované vinohrady sa nachádzajú vo všetkých opátstvach, ktoré boli vo veľkom počte založené počte počas éry rodu Arpádovcov.

Rozmach vinohradníctva zastavili len vojny s Turkami, a to na približne 150 rokov.

Miestnu výrobu vína ďalej rozvíjali Nemci, ktorí sa v tejto vinohradníckej oblasti usadili v 18. storočí. Srbi, ktorí sa na tomto území usadili v rovnakom období, zaviedli pestovanie odrody Kadarka, z ktorej sa vyrábalo červené víno s použitím novej metódy: nakvášanie na šupkách.

Spomedzi mnohých pestovaných odrôd sa počas opätovnej výsadby v 18. storočí stali rozhodujúce dve muštové odrody používané na výrobu červeného vína: jednou z nich bola odroda Kadarka, ktorú z Balkánu priniesli Srbi utekajúci pred Turkami; druhou bola odroda Kékoportó, ktorú do obce Villány priniesli nemeckí osadníci a údajne je portugalského pôvodu. Tento región je viac známy svojimi červenými vínami, ale v oblastiach Siklós, Tolna a Mecsek prevažovali biele odrody: Olaszrizling, Hárslevelű, Cirfandli a Furmint.

Spôsob výroby červeného vína balkánskeho pôvodu sa zaviedol spolu s príchodom odrody Kadarka. Potlačené modré hrozno sa nakvášalo vo veľkých drevených nádobách na farmách vo vinohradoch v obci Szekszárd a v lisovniach vybudovaných v pivniciach na okraji obce Villány. Po kvasení sa povrch základu z výliskov prikryl bahnom a mesiac vyzrieval. Víno sa potom prelievalo do sudov. V regióne Južné Zadunajsko sa vyrábali svieže červené vína jasnejšej farby známe ako „siller“ alebo „fuchsli“ s použitím kratšej macerácie na šupkách.

Vo vinohradníckej oblasti „Pannon“ sa vyrábajú červené aj biele vína, ale červené vína majú dnes významnejšie postavenie. Začiatkom 20. storočia sa ako základ červeného vína používali odrody Kadarka a Kékoportó, ale v posledných desaťročiach bola odroda Kadarka nahradená odrodou Kékfrankos a rozšírili sa tieto medzinárodné odrody: Cabernet Sauvignon, Cabernet Franc a Merlot. Z týchto odrôd sa často vyrábajú vína cuveé typu „Bordeaux“ vyzrievajúce v nových drevených sudoch. Olaszrizling, Hárslevelű, Rajnai rizling a Chardonnay sú dominantnými druhmi bielych odrôd.

8.3. Víno: Opis vín

Vína vyrábané vo vymedzenej oblasti majú vo všeobecnosti stredne plné až plné telo v dôsledku pestovania hrozna na južných svahoch, kde prevládajú teplejšie klimatické podmienky, vďaka čomu má dozreté hrozno vyšší podiel cukru a stredne vysoký až vysoký obsah alkoholu, čo je v harmónii s plnosťou ich tela. Vyzretosť sa prejavuje aj v ovocnosti a silných tanínoch (červených vín).

8.4. Víno: Prezentácia a preukázanie príčinnej súvislosti

V dôsledku kontinentálneho podnebia vo vinohradníckej oblasti „Pannon“ v kombinácii so stredomorskými vplyvmi a jej južnými svahmi sú vína z oblasti „Pannon“ v zásade vína stredomorského typu a majú charakteristickú komplexnú a elegantnú kyslosť. Vďaka sedimentárnemu podložiu kopcov Tolna a Baranya majú vína vyrábané v tomto regióne prevažne ovocnú chuť. Vzhľadom na vysoký počet hodín slnečného svitu majú vína z tohto regiónu obvykle plné telo s vyšším obsahom alkoholu. Prírodné podmienky zaisťujú, že ružové a červené vína z regiónu „Pannon“ obsahujú hodvábne taníny.

Pestovatelia hrozna a vinári môžu vďaka stredomorským vplyvom zbierať neskoré biele a červené muštové odrody hrozna (napr. Olasz rizling, Furmint, Cabernet Franc a Cabernet Sauvignon) vtedy, keď sú zrelé a majú vysoký obsah cukru.

Hrozno možno zbierať zhrozienkovatené aj prezreté, pretože poveternostné podmienky na jeseň sú často priaznivé. Dôkazom toho je rozšírená výroba vín z neskorého zberu, z výberu z hrozna a zo zhrozienkovateného hrozna. Tieto vína najvyššej kvality sú výsledkom kombinácie odborných znalostí, ktoré vinári v tomto regióne nadobudli počas desaťročí a prenášali z generácie na generáciu, prírodných podmienok v tomto regióne a výrobného potenciálu miestnych odrôd.

Znalosti a láska k vinohradníctvu medzi obyvateľmi vinohradníckej oblasti „Pannon“ majú stáročnú tradíciu. Švábi, ktorí sa usadili na území vinohradníckej oblasti „Pannon“, položili základy dnešného vinohradníctva a výroby vína. Rodinné vinárske podniky založené začiatkom 90. rokov 20. storočia obnovili výrobu vína a podarilo sa im vyrábať produkty vyššej kvality, pre ktoré našli aj odbytový trh.

8.5. Šumivé víno: Ľudské faktory

Pre šumivé vína z vinohradníckej oblasti „Pannon“ platia okrem prírodných a ľudských faktorov opísaných v súvislosti s vínom aj tieto skutočnosti:

Výroba šumivého vína vo vinohradníckej oblasti „Pannon“ má storočnú tradíciu. Šumivé vína, ktoré sa vyrábali po založení prvého závodu na výrobu šumivého vína v roku 1912, boli veľmi úspešné a získali si národné uznanie.

Výrobcovia vo vinohradníckej podoblasti „Pannon“ oživili tradície výroby šumivého vína a znovu uviedli šumivé víno „Pannon“ na trh.

Výrobky za svoj úspech vďačia odborným znalostiam a dobrému menu miestnych vinohradníkov a vinárov. Základom výroby šumivého vína s CHOP „Pannon“ je tradičný proces a kvasenie vo fľašiach, vďaka čomu sa navyše k primárnym ovocným arómam rozvíjajú sekundárne arómy a chuť.

8.6. Šumivé víno: Opis vín

V dôsledku dlhšieho vyzrievania má biele šumivé víno svetložltú až zlatožltú farbu, ružové šumivé víno má farbu cibuľových šupiek až malinovú farbu a červené šumivé víno je rubínové až tmavočervené. Vôňu a chuť šumivých vín s CHOP „Pannon“ určuje primárna intenzívna ovocná alebo korenistá (v prípade ružového a červeného šumivého vína) chuť a aromatické látky typické pre použité hrozno; tie dopĺňajú sekundárne arómy. Šumivé vína s CHOP „Pannon“ majú sviežu kyslosť.

8.7. Šumivé víno: Prezentácia a preukázanie príčinnej súvislosti

Vinohradnícku oblasť tvoria štyri vinohradnícke podoblasti na juhu Maďarska. Miestne podnebie je ovplyvnené kontinentálnymi a stredomorskými vplyvmi. Počet hodín slnečného svitu je vyšší ako celoštátny priemer. Ročný úhrn a relatívne rovnomerné rozloženie zrážok, ako aj relatívne dobrá schopnosť pôdy zadržiavať vodu prispievajú k zabezpečeniu toho, že vinič má počas vegetačného obdobia dostatočný prísun vody. To je mimoriadne dôležité v prípade šumivých vín, keďže to zabraňuje tvorbe stuchnutého zápachu rastlín či nepríjemných nevyzretých kyselín, ktoré by ešte viac zvýraznil oxid uhličitý vznikajúci druhotným alkoholovým kvasením.

Dlhé vegetačné obdobie a vysoká teplotná suma zabezpečujú optimálne podmienky na to, aby hrozno používané na výrobu základného vína pre šumivé vína riadne dozrievalo a zachovalo si sviežu kyslosť.

Umiestnenie vinohradov, stredomorské klimatické podmienky, ílovíte a vápnité sprašové pôdy bohaté na živiny a muštové odrody, ktoré sú najvhodnejšie pre danú oblasť výroby, dodávajú šumivému vínu s CHOP „Pannon“ jedinečný charakter, ktorý si zachováva komplexnú ovocnú alebo korenistú vôňu a aromatické látky, ako aj sviežosť a elegantnú kyslosť aj po druhotnom alkoholovom kvasení. Šumivé vína s elegantnými a delikátnymi druhotnými vôňami v dôsledku dlhšieho vyzrievania, ktoré je súčasťou tradičného výrobného procesu, sú pre túto vinohradnícku oblasť typické.

8.8. Sýtené perlivé víno: Ľudské faktory

Na sýtené perlivé vína s CHOP „Pannon“ sa okrem uvedených ľudských faktorov opísaných v prípade vína vzťahujú aj tieto faktory:

Sýtené perlivé víno je kategóriou výrobkov, ktorá je vo vinohradníckej oblasti „Pannon“ relatívne nová. Výrobcovia z tohto regiónu začali sýtené perlivé víno vyrábať z hrozna, ktoré sa tu tradične pestuje a používa na výrobu základného vína pre šumivé víno, a úspešne ho uviedli na domáci trh.

Výrobok za svoj komerčný a ekonomický úspech vďačí odborným znalostiam a dobrému menu miestnych pestovateľov hrozna a vinárov. Sýtené perlivé víno s CHOP „Pannon“ sa obvykle vyrába z odrôd pestovaných v tejto oblasti, pričom čas zberu sa volí tak, aby sa počas spracovania zachovala prirodzená primárna chuť hrozna a jeho aromatické látky; to sa umocňuje pridaním oxidu uhličitého pred fľašovaním.

8.9. Sýtené perlivé víno: Opis vín

Biele, ružové a perlivé vína s CHOP „Pannon“ majú obvykle harmonický obsah kyselín, sú temperamentné a majú svieže komplexné ovocné arómy.

8.10. Sýtené perlivé víno: Prezentácia a preukázanie príčinnej súvislosti

Oblasť tvoria štyri vinohradnícke oblasti na juhu Maďarska. Miestne podnebie je ovplyvnené kontinentálnymi a stredomorskými vplyvmi. V tejto časti Maďarska sa jar začína najskôr a počet hodín slnečného svitu je vyšší ako celoštátny priemer. Ročný úhrn a relatívne rovnomerné rozloženie zrážok, ako aj relatívne dobrá schopnosť pôdy zadržiavať vodu prispievajú k zabezpečeniu toho, že hrozno má počas vegetačného obdobia dostatočný prísun vody. To je mimoriadne dôležité v prípade sýtených perlivých vín, keďže to zabraňuje tvorbe stuchnutého zápachu rastlín či nepríjemných nevyzretých kyselín, ktoré by ešte viac zvýraznil oxid uhličitý prítomný vo víne.

Umiestnenie vinohradov, stredomorské podnebie, ílovíte a vápnité sprašové pôdy bohaté na živiny a odrody, ktoré sú mimoriadne vhodné pre túto oblasť výroby, spolu dodávajú výrobku jeho jedinečný charakter, ktorý sa odráža v komplexnej ovocnej chuti a aromatických látkach, sviežosti a elegantnej kyslosti.

9. Iné základné požiadavky (balenie, označovanie, iné požiadavky)

Zemepisná oblasť, v ktorej sa môžu vyrábať vína s chráneným označením pôvodu „Pannon“

Právny rámec:

zabezpečuje organizácia, ktorá spravuje CHOP/CHZO, ak tak členský štát stanovil

Druh ďalšej podmienky:

Výnimka pri požiadavke na výrobu vo vymedzenej zemepisnej oblasti

Opis podmienky:

Vína s chráneným označením pôvodu „Pannon“ sa môžu vyrábať len v obciach vo vinohradníckych oblastiach Tolna, Szekszárd, Pécs a Villány, ktoré sú uvedené v bode IV špecifikácie výrobku, v obci Dég v okrese Fejér a v obci Varsád v okrese Tolna.

Obce Dég a Varsád sa nachádzajú v tej istej správnej oblasti ako vinohradnícka oblasť „Pannon“.

Pravidlá označovania

Právny rámec:

zabezpečuje organizácia, ktorá spravuje CHOP/CHZO, ak tak členský štát stanovil

Druh ďalšej podmienky:

dodatočné ustanovenia súvisiace s označovaním

Opis podmienky:

Spolu s chráneným označením pôvodu „Pannon“ sa nesmie uvádzať žiadna menšia zemepisná jednotka.

Môže sa uvádzať logo regiónu „Pannon“.

Tradičné pojmy povolené na používanie, iné pojmy podliehajúce obmedzeniam, pojmy označujúce spôsob výroby a iné pojmy, ktorých použitie je regulované:

Víno

1. biele víno: Késői szüretelésű [víno s prívlastkom neskorý zber], Válogatott Szüretelésű [víno s prívlastkom výber z hrozna], Muskotály, Cuvée alebo Küvé, Szüretlen [nefiltrované], Töppedt szőlőből készült [víno vyrobené zo zhrozienkovateného hrozna], Primőr [primeur] alebo Újbor [mladé víno], barrique, „barrique-ban erjesztett“ [kvasené v bariku] alebo „…hordóban erjesztett“ [kvasené v sude], „barrique-ban érlelt“ [vyzreté v bariku] alebo „…hordóban érlelt“ [vyzreté v sude]

2. ružové víno: Válogatott Szüretelésű [víno s prívlastkom výber z hrozna], Szüretlen [nefiltrované], Primőr [primeur] alebo Újbor [mladé víno]

3. červené víno: Siller, Késői szüretelésű [víno s prívlastkom neskorý zber], Válogatott Szüretelésű [víno s prívlastkom výber z hrozna], Muskotály, Cuvée alebo Küvé, Szüretlen [nefiltrované], Töppedt szőlőből készült [víno vyrobené zo zhrozienkovateného hrozna], Primőr [primeur] alebo Újbor [mladé víno], barrique, „barrique-ban erjesztett“ [kvasené v bariku] alebo „…hordóban erjesztett“ [kvasené v sude], „barrique-ban érlelt“ [vyzreté v bariku] alebo „…hordóban érlelt“ [vyzreté v sude]

Šumivé víno a sýtené perlivé víno:

1. biele víno: Muskotály, Cuvée alebo Küvé

2. ružové víno: Muskotály, Cuvée alebo Küvé

3. červené víno: Muskotály, Cuvée alebo Küvé

Výrazy „termőhelyen palackozva“ [plnené do fliaš v oblasti výroby], „termelői palackozás“ [plnené do fliaš výrobcom] a „pinceszövetkezetben palackozva“ [plnené do fliaš vinárskym družstvom] sa môžu uvádzať na akomkoľvek víne s CHOP „Pannon“.

Pojem „rozé“ možno nahradiť pojmom „rosé“ a pojem „küvé“ pojmom „cuvée“ alebo „házasítás“ [zmes].

Pravidlá prezentácie

Právny rámec:

zabezpečuje organizácia, ktorá spravuje CHOP/CHZO, ak tak členský štát stanovil

Druh ďalšej podmienky:

balenie vo vymedzenej zemepisnej oblasti

Opis podmienky:

Povolené sú všetky spôsoby prezentácie s výnimkou vín s CHOP „Pannon“ s prívlastkom neskorý zber, výber z hrozna a vyrobené zo zhrozienkovateného hrozna, ktoré sa môžu predávať len v sklenených fľašiach.

Toto pravidlo sa nevzťahuje na vína vyrobené v oblasti výroby výrobcom v jeho vlastnej vínnej pivnici na spotrebu na mieste.

Predbežné oznámenie prezentácie:

Zariadenia na fľašovanie nachádzajúce sa mimo vymedzenej oblasti musia tajomníkovi vinohradníckej oblasti „Pannon“ oznámiť každé fľašovanie vinárskych výrobkov s chráneným označením pôvodu najneskôr osem dní pred začatím prezentácie.

Odkaz na špecifikáciu výrobku

https://boraszat.kormany.hu/download/9/b1/f2000/Pannon%20term%C3 %A9kle%C3 %ADr%C3 %A1s%203-v%C3 %A1ltozat%20COM%20kn.pdf

(1) Ú. v. EÚ L 347, 20.12.2013, s. 671.

(2) Ú. v. ES L 9, 11.1.2019, s. 2.